បាតុករ​សុំ​កុំ​ឱ្យ​អាមេរិក​លក់​អាវុធ​និង​ធ្វើ​ពាណិជ្ជកម្ម​ជាមួយ​វៀតណាម​
បាតុកម្ម​នេះ​ធ្វើ​ឡើង​ក្នុង​រយៈពេល​តែ​ប៉ុន្មាន​ថ្ងៃ​ប៉ុណ្ណោះ​មុន​ពេល​លោក​ ង្វៀន ភូជុង ​អគ្គលេខាធិការ​គណបក្ស​កុម្មុយនិស្ត​វៀតណាម​មក​សហរដ្ឋ​អាមេរិក។
វ៉ាស៊ីនតោន — បាតុករជិត៤០០នាក់ដែលមកពីសហគមន៍ខ្មែរ ម៉ុងតាញ៉ានិងឡាវបានសម្តែងការប្រឆាំងមិនឱ្យសហរដ្ឋអាមេរិកលក់អាវុធទៅឱ្យប្រទេសវៀតណាមនិងទទួលយកប្រទេសកុម្មុយនិស្តមួយនេះចូលក្នុងកិច្ចព្រមព្រៀងពាណិជ្ជកម្មឆ្លងមហាសមុទ្រប៉ាស៊ីហ្វិក (TPP) ទេ។ លោក ព្រហ្ម សៅនរ៉ា អ្នករៀបចំ បាតុកម្មបានពន្យល់ថា៖ «ពីព្រោះយកទៅមិនមែនការពារជាមួយចិនទេគឺថាយកទៅធ្វើបាបប្រជាពលរដ្ឋខ្មែរនិងប្រជាពលរដ្ឋលាវ‍»។ បាតុកម្មនេះធ្វើឡើងក្នុងរយៈពេលតែប៉ុន្មានថ្ងៃប៉ុណ្ណោះមុនពេលលោក ង្វៀន ភូជុង អគ្គលេខាធិការគណបក្សកុម្មុយនិស្តវៀតណាមគ្រោងនឹងមកធ្វើដំណើរទស្សនកិច្ចនៅសហរដ្ឋអាមេរិកនៅថ្ងៃទី១០ខែកក្កដាខាងមុខ។ ដំណើរទស្សនកិច្ចនេះគឺជាផ្នែកមួយនៃកិច្ចខិតខំប្រឹងប្រែងរបស់សហរដ្ឋអាមេរិកក្នុងការផ្សះផ្សារនិងធ្វើប្រក្រតីកម្មទំនាក់ទំនងជាមួយនឹងប្រទេសវៀតណាមបន្ទាប់ពីសង្គ្រាមរវាងប្រទេសទាំងពីរបានបញ្ចប់កាលពី ៤០មុន។ លោក ម៉ែន វណ្ណៈ អ្នកដឹកនាំបាតុករមកពីទីក្រុងឡូវែល រដ្ឋម៉ាស្សាឈូសិតបានបញ្ជាក់ថាការបង្កើតទំនាក់ទំនងល្អមិនគួរធ្វើទេក្នុងខណៈពេលដែលការគោរពសិទ្ធិមនុស្សនៅវៀតណាមមិនទាន់ប្រសើរនៅឡើយហើយប្រទេសមួយនេះនៅបន្តពង្រីកឥទ្ធិពលរបស់ខ្លួនមកលើប្រទេសជិតខាង៖ «មកទល់នឹងពេលនេះប្រទេសវៀតណាមនៅតែ ចិញ្ចឹមចិត្តធ្វើរបបកុម្មុយនិស្តហើយបានសាបព្រោះអំពើអមនុស្សធម៌ទៅលើប្រទេសជិតខាង ទៅលើប្រទេសលាវ ជាពិសេសទៅលើប្រទេសកម្ពុជាសម័យបច្ចុប្បន្នយើងមានការរំលោភបំពានដូច្នេះយើងសុំឱ្យរដ្ឋាភិបាលសហរដ្ឋអាមេរិកពិចារណាឱ្យបានមែនទែនថាតើគាត់ចុះហត្ថលេខានោះមានប៉ះពាល់អ្វីដល់ប្រទេសតូចៗដែលនៅ ជុំវិញប្រទេសវៀតណាម»។ លោកស្រីប៊ុនចាន់ សេនថាវង្ស តំណាងបាតុករជនជាតិឡាវយល់ស្របហើយមើលឃើញចរន្តផ្ទុយគ្នានៃចេតនារបស់រដ្ឋាភិបាលវៀតណាម៖ «នៅពេលឥឡូវនេះវៀតណាមកំពុងតែសុំជំនួយពីសហរដ្ឋអាមេរិកដើម្បីជួយដល់ជនរងគ្រោះដោយសារថ្នាំគីមី Orange Agent ប៉ុន្តែស្របពេលជាមួយគ្នានេះដែរប្រទេសនេះបានប្រើប្រាស់ថ្នាំគីមីមកបំផ្លាញដំណាំរបស់ពលរដ្ឋកម្ពុជា។ នេះមិនយុត្តិធម៌ទាល់តែសោះហើយមិនអាចទទួលយកបានទេសម្រាប់ពួកយើងទាំងអស់គ្នានៅទីនេះ »។ ការរំលោភសិទ្ធិមនុស្សនៅប្រទេសវៀតណាមជារឿយៗបាននាំឱ្យពលរដ្ឋតំបន់ភ្នំនៅរត់ចូលមកប្រទេសកម្ពុជាដើម្បីសុំសិទ្ធិជ្រកកោនប៉ុន្តែពួកគេមួយចំនួនត្រូវបានរដ្ឋាភិបាលកម្ពុជាបញ្ជូនទៅវិញ។ លោក កុក ស អ្នកដឹកនាំសហគមន៍ដេការ ឬម៉ុងតាញ៉ានៅសហរដ្ឋអាមេរិកយល់ថាអ្នកទាំងនោះគួរតែទទួលបានការយកចិត្តទុកដាក់ដោយសារពួកគេគឺជាជនរងគ្រោះពីការរំលោភសិទ្ធិមនុស្សពិតប្រាកដដូច្នេះហើយបានជាលោកសម្រេចចូលរួមជាមួយនឹងសហគមន៍ខ្មែរដើម្បី ធ្វើបាតុកម្ម។ លោកកុក ស បានបន្ថែមថា៖ «ពលរដ្ឋរបស់យើងជាច្រើនបានឆ្លងកាត់ព្រំដែនចូលទៅប្រទេសកម្ពុជាពីព្រោះពួកគេមិនអាចទ្រាំនឹងការធ្វើទុក្ខពីសំណាក់ពួកវៀតណាមដែលធ្វើមកលើពួកគេដោយសារតែ គេជាអ្នកជឿលើសាសនាព្រះយេស៊ូគ្រឹស្តប៉ុន្តែនៅពេលដែលពួកគេទៅដល់ទីនោះគ្មានអ្នកណាជួយពួកគាត់ឡើយ។ កម្ពុជាទើបតែបញ្ជូនពួកគេចំនួន៣៦នាក់ត្រឡប់ទៅវិញហើយយើងមិនដឹងថានឹងមានរឿងអ្វី កើតឡើងចំពោះអ្នកទាំងនោះទេ »។ រដ្ឋបាលលោកប្រធានាធិបតីសហរដ្ឋអាមេរិក បារ៉ាក់ អូបាម៉ា ខិតខំជំរុញកិច្ចព្រមព្រៀងពាណិជ្ជកម្មឆ្លងមហាសមុទ្រប៉ាស៊ីហ្វិកដើម្បីពង្រីកសេដ្ឋកិច្ចនិងពង្រឹងតួនាទីរបស់ខ្លួននៅតំបន់អាស៊ី។ ប្រទេសវៀតណាមកំពុងស្ថិតនៅក្នុងដំណាក់កាលចរចាដើម្បីចូលក្នុងកិច្ចព្រមព្រៀងនេះនៅឡើយ។ លោកទូច វិបុល ប្រធានមូលនិធិសង្គ្រោះជាតិបានបញ្ជាក់ថា៖ «យើងចង់ឱ្យសហរដ្ឋអាមេរិកពិចារណាឡើងវិញក្នុងគោលនយោបាយក្នុងការទំនាក់ទំនងជាមួយប្រទេសវៀតណាមដែលជាសត្រូវរបស់ខ្លួនពីអតីតកាលផងដែរ‍»។ បើមិនបានដូចការទាមទារទេបាតុករប្តេជ្ញាថាពួកគេនឹងធ្វើយុទ្ធនាការបន្តទៀតតាមរយៈសមាជិកសភារបស់ខ្លួនដើម្បីឱ្យសហរដ្ឋអាមេរិកផ្លាស់ប្តូរគោលជំហរឬដាក់លក្ខខណ្ឌតឹងរឹងចំពោះប្រទេសវៀតណាម៕